《记梦》
宋代·喻良能

小窗幽阁睡初匀，梦到钧天侍紫宸。
盘号搯桃真异器，果名黄紫岂常珍。
殊恩并浃鸰原弟，美味初尝鹤发亲。
愿竭精忠图报称，觉来肝胆已轮囷。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。